google/wiki40b huggingface dataset:
אבני ג'ורג'יה

היסטוריה

ביוני 1979, לקוח שהזדהה בשם הבדוי ר. ס. כריסטיאן, שכר את שירותיה של חברת "אֶלברט גרניטון פינישינג" להקים את המבנה. זהותו האמיתית אינה ידועה.
הקרקע עליה בנויה האנדרטה, בבעלות מחוז אלברט במדינת ג'ורג'יה.
בעבר הייתה הקרקע בבעלות פרטית ונקנתה על ידי ר. ס. כריסטיאן. זה האחרון העביר את שטר המכר והבעלות על הקרקע, לרשויות מחוז אלברט בג'ורג'יה.
הלוט הוסר מעל גבי האנדרטה בחודש מרץ 1980, בנוכחות 100 אנשים.

כתובות

המסר החרוט על האבנים מורכב מסדרה של עשר הנחיות או עקרונות בשמונה שפות שונות, שפה אחת על פני כל צד לארבע המצבות. השפות מצד צפון ועם כיוון השעון: אנגלית, ספרדית, סווהילית, הודית, עברית, ערבית, סינית, ורוסית.
ניתן לשער כי שפתו של מנסח ההנחיות הללו, היא אנגלית. הנוסח האנגלי להנחיות, רהוט מבחינה לשונית.
בשוליה של אבן הראשה מופיע מסר מקוצר בארבע שפות עתיקות, בכל צד, מסר בשפה אחרת:
בבלית, יוונית עתיקה, סנסקריט, וכתב החרטומים המצרי.

אבן ההסבר

כמה מטרים מערבה מן האנדרטה, הוצב לוח גרניט נוסף בגובה הקרקע, כך שהוא מאוזן ושקוע. הלוח מספק הסבר מפורט לגבי מבנה האנדרטה עצמה, השפות החרוטות על מצבות האנדרטה, משקלה וגודלה, וכן לגבי היישור האסטרונומי של האבנים. הלוח מציין גם את התאריך בו הותקנה האנדרטה וכן את העובדה כי מתחתיו קבורה "קפסולת זמן", כלומר תיבה המכילה מסרים כלשהם לעתיד לבוא ושנועדה להיפתח במועד עתידי כלשהו. התאריכים ע"ג "כמוסת הזמן" הזו, לא נחקקו, על כן לא ברור מתי יש לפתוח את "כמוסת הזמן" הזו.
בנוסף לכל המידע הטכני החקוק על אבן ההסבר, מופיע גם הכיתוב הבא באנגלית:
Let these be guidestones to an Age of Reason
כלומר (בתרגום חופשי): "שתהיינה אלו, אבני דרך לדור של הגיון".

תכונות אסטרונומיות

ארבע המצבות החיצוניות מיושרות כך שהן מסמנות את גבולות המחזור בן 18.6 השנים לנסיגת הירח.
במצבה המרכזית, קיים נקב, שמבט דרכו אמור להצביע על כוכב הצפון ללא תלות בגורם הזמן.
בנוסף קיימים חריצים נוספים כך שקרני השמש זורחות דרכם בימי השוויון ובימי היפוך העונה.

תגובות לאנדרטה

אבני ג'ורג'יה מהוות מוקד לתאוריות קונספירציה שונות.
אחד מהטוענים לקשר קונספירציה, מארק דייס, דרש לנפץ את האנדרטה לרסיסים, בטענה שמקורה של האנדרטה ממקורות שטניים. במעמד הסרת הלוט של האנדרטה, אחד השרים המקומיים ציין כי הוא מאמין שהאנדרטה נועדה כאמצעי פולחן לשמש ולשטן. ישנם גם מתנגדים אחרים הטוענים כי אלו עשרת הדיברות של השטן.
אחרים טוענים כי מדובר למעשה בעשרת הדיברות של האילומינטי.
אלכס ג'ונס, תיאורתיקן קונספירציות, ציין בסרטו Endgame משנת 2008, שהוא מאמין שהאנדרטה נבנתה בידי אגודת סתרים ששמה לעצמה למטרה להשמיד מיליארדי אנשים, כדי להגיע אל אותו "איזון עם הטבע" הכולל 500 מיליון אנשים ולא יותר. אותה קבוצה סודית רואה באנושות "סרטן" שיש להסיר מעל פני האדמה. עוד הוא טוען כי אותה קבוצה סודית מתכוונת לשעבד את כל אלו שיישארו בחיים ולהטיל עליהם דת עולמית חדשה.
יוקו אונו ואחרים טענו כי יש לשבח את המסרים החקוקים על גבי המצבה. החוקר ואן סמית' (Van Smith), טוען שהוא גילה מסרים נומרולוגיים מוצפנים ביחסי המידות בין המצבות השונות.
ב-2008 וגם לאחר מכן, היו מספר מעשי השחתה לאנדרטה, כגון גרפיטי, פיזור צבע ואף ניסיון להפיל את אבן הראשה (האבן הסוגרת מלמעלה). תוכן הסיסמאות מכיל בדרך כלל כיתוב בסגנון "מוות לסדר העולמי החדש".
מאז, הושמו באזור מצלמות ביטחון.
איליה נסטורובסקי

קריירת מועדונים

נסטורובסקי התחיל את הקריירה שלו במחלקת הנוער של פובדה אלייה הצטרף בגיל 10. בשנת 2006 ערך את הופעת הבכורה שלו בקבוצה הבוגרת כאשר הוא בן 16 בלבד.
בינואר 2010 חתם בפ.צ. סלובצקו מליגת העל הצ'כית לעונה וחצי. במדי סלובצקו רשם נסטורובסקי 28 הופעות בליגה וכבש שני שערים. בקיץ 2011 הושאל לוויקטוריה ז'יז'קוב, שבה שיחק עד אמצע העונה. בינואר 2012 חזר למקדוניה כאשר הושאל למטאלורג סקופיה בה שיחק שנה.
ב-9 באוגוסט 2013 חתם באינטר זאפרשיץ' מהליגה הקרואטית השנייה. בעונת 2013/2014 נסטורובסקי רשם את עונת הפריצה שלו בה כבש 20 שערים ב-30 משחקי ליגה. את עונת 2014/2015 סיים כמלך שערי הליגה השנייה עם 24 שערי ליגה וזאפרשיץ' עלתה לליגה הראשונה. עונה לאחר מכן כמלך שערי הליגה הפעם בליגה הראשונה עם 25 שערים.
בדצמבר 2015 נסגרה עסקת העברתו לפאלרמו מהסרייה א' תמורת חצי מיליון אירו. נסטורובסקי הצטרף לפאלרמו ביולי 2016.

קריירה בינלאומית

ב-9 באוקטובר 2015 נסטורובסקי ערך את הופעת הבכורה שלו בנבחרת מקדוניה הצפונית בהפסד 2-0 נגד אוקראינה במסגרת מוקדמות יורו 2016. ב-29 במאי 2016 הבקיע את שער הבכורה שלו בנבחרת בניצחון 1-3 נגד אזרבייג'ן.
קניה במשחקים האולימפיים לנוער

אולימפיאדת הנוער סינגפור (2010)

המשלחת הראשונה של קניה למשחקים האולימפיים לנוער הייתה לאולימפיאדת הנוער סינגפור. המשלחת כללה עשרה ספורטאים שהתחרו בשלושה ענפי ספורט. המשלחת זכתה בשש מדליות, מתוכן 3 מדליות זהב. המשלחת הגיעה להישגים בענף האתלטיקה, בה היא זכתה בשלוש מדליות זהב בריצת 3000 מטר נערות, ריצת 2000 מטר מכשולים נערים וריצת 2000 מטר מכשולים נערות ושלוש מדליות ארד בריצת 400 מטר נערים, ריצת 1000 מטר נערות וריצת 400 מטר משוכות נערים. המשלחת השתתפה גם בענף השחייה ושיט בה היא לא הגיעה להישגים משמעותיים והשתתפותה הייתה סמלית.

אולימפיאדת הנוער נאנג'ינג (2014)

המשלחת לאולימפיאדת הנוער נאנג'ינג מתנה 24 ספורטאים שהתחרו בשלושה ענפי ספורט והייתה המשלחת הגדולה ביותר שקניה שלחה עד כה. המשלחת זכתה בחמש מדליות, מתוכן שתי מדליות זהב. המשלחת הגיעה, בדומה לאולימפיאדת הנוער סינגפור, להישגים בענף האתלטיקה עם זכייה במדליות זהב בריצת 1500 מטר נערים וריצת 2000 מטר מכשולים נערות, מדליות כסף בריצת 2000 מטר מכשולים נערים וריצת 1500 מטר נערות, ומדליית ארד בריצת 3000 מטר. נבחרת קניה ברוגבי סיימה במקום הרביעי ובענף ההרמת משקולות סיימה במקומות האחרונים.

אולימפיאדת הנוער לילהאמר (2016)

קניה השתתפה לראשונה במשחקי החורף האולימפיים לנוער באולימפיאדת הנוער לילהאמר ושלחה משלחת המונה ספורטאי יחיד שהשתתף בענף סקי אלפיני בה הוא סיים בין המקומות 30-20.
דמוגרפיה של שוודיה

הגירה

בשנת 2016 דיווחה הלשכה השוודית לסטטיסטיקה כי 23.2% מאוכלוסיית המדינה בעלי רקע זר.
פרידריך-גאורג אברהרדט

קריירה מוקדמת

אברהרדט נולד ב-15 בינואר 1892 בשטרסבורג, ובשנת 1910 הוא התגייס לצבא הקיסרות הגרמנית והצטרף לרגימנט הדרגונים ה-6, עמו לחם במהלך מלחמת העולם הראשונה. בינואר 1915 הוא הועבר לרגימנט הגרנדירים של המשמר ה-2 (הקיסר פרנץ, וב-18 באוגוסט אותה הוא הועלה לדרגת אובר-לויטננט. באפריל 1918 הוא מונה לקצין מטה בדיוויזיה ה-220, וב-20 בספטמבר אותה שנה הוא הועלה לדרגת ריטמייסטר. על פעולותיו בקרבות קיבל אברהרדט את עיטור צלב הברזל דרגה ראשונה ושנייה.
לאחר המלחמה הצטרף אברהרדט לרייכסווהר, ומילא בו תפקידי פיקוד ומטה. ב-1 בפברואר 1931 הוא הועלה לדרגת מיור, וב-1 בספטמבר 1933 הוא הועלה לדרגת אוברסט לוטננט. ב-1 ביולי 1935 הוא הועלה לדרגת אוברסט, וב-15 באוקטובר אותה שנה הוא מונה למפקד רגימנט הרגלים ה-44. ב-1 באפריל 1939 הוא הועלה לדרגת גנרל-מיור, וב-26 באוגוסט אותה שנה הוא מונה למפקד הדיוויזיה הממונעת ה-60.

מלחמת העולם השנייה

עם פרוץ המלחמה פיקד אברהרדט על הדיוויזיה הממונעת ה-60, ובמהלך המערכה על צרפת לחמה הדיוויזיה בשלב השני כחלק מהקורפוס ה-24 במסגרת הארמייה הראשונה. ב-1 בפברואר 1941 הוא הועלה לדרגת גנרל-לויטננט, ובמהלך המערכה בבלקן לחמה הדיוויזיה כחלק מהקורפוס ה-11 במסגרת ארמיית הפאנצר הראשונה. במהלך מבצע ברברוסה הייתה הדיוויזיה בתחילה בעתודת הOKH כחלק מהקורפוס הממונע ה-40 במסגרת ארמיית הפאנצר השנייה, ולאחר מכן לחמה כחלק מהקורפוס הממונע ה-3 במסגרת ארמיית הפאנצר הראשונה, והשתתפה בקרב אומן ובכיבוש רוסטוב. ב-31 בדצמבר 1941 קיבל אברהרדט את עיטור צלב האבירים של צלב הברזל, וב-10 ביולי 1942 הוא מונה למפקד הדיוויזיה ה-38. בתחילה הוצבה הדיוויזיה באזור האג, אולם לאחר מכן הועברה לצפון צרפת. באפריל 1943 הועברה הדיוויזיה לחזית המזרחית, שם לחמה בקרבות באוקראינה כחלק מארמיית הפאנצר הראשונה. ב-15 בספטמבר 1943 הוא מונה למפקד דיוויזיית המילואים ה-174, וב-5 באוגוסט 1944 הוא מונה למפקד דיוויזיית האבטחה ה-286. ב-15 בדצמבר 1944 הוא מונה לשופט צבאי, וב-8 במאי 1945 הוא נפל בשבי בעלות הברית.

לאחר המלחמה

בשנת 1947 שוחרר אברהרדט מהשבי, ולאחר שחרורו מהשבי הוא התגורר בוויסבאדן, עד למותו ב-9 בספטמבר 1964.
אוכלי עלים

אוכלי עלים הם בעלי חיים אוכלי צמחים הניזונים מעלי עצים ושיחים. עלי העצים מכילים תאית והם קשים לעיכול, דלים בחומרים מזינים ובחלקם רעילים. ליצורים הניזונים מעלים בעלי מעיים מוארכות, עיכול איטי ולרבים מהם ישנן בקטריות מועילות בבטנם העוזרות לפרק את התאית הקשה. מינים פחות מותאמים לאכילת עלים מעדיפים לאכול מעט מכל עץ ומכל עץ בוחרים את העלים הכי קטנים, בשלים ורכים, בהם יש יותר אנרגיות והם גם פחות רעילים.
מיני חיות אלה דומים ללוחכי העשבים ותת-קבוצה של אוכלי העלים הם לוחכי עלים (Browsing) שהם חיות אוכלות עשב בעיקרם אך ניזונים גם מעלים ולשם כך מגיעים לעצים מהקרקע.
תושב

תושב הוא אדם המתגורר במקום מסוים: במדינה, ברשות מקומית, בשכונה וכדומה. היותו של אדם תושב מקנה לו זכויות ומטילה עליו חובות. להבדיל מאזרחות, שהיא מעמד פורמלי, על-פי רישום מתאים, תושבות היא מאפיין פחות פורמלי, הנקבע לא רק לפי רישום, אלא בעיקר לפי המציאות בשטח - המקום שבו האדם מתגורר.
תושבות חברתית, היא הכרה של רשויות המדינה באדם כתושב לצורך זכויות חברתיות מסוימות, אף אם איננו מוכר כתושב על ידי משרד הפנים.
התושבות החברתית (Social Residency) נקראת לעיתים גם "תושבות סוציאלית". המדובר במעמד אשר מכוחו זכאי הפרט לזכויות חברתיות בלבד (כגון שרותי בריאות ורווחה), זאת בשונה מאזרחות (Citizenship) או תושבות קבע (Residency) המקנות למחזיק בהן גם זכויות פוליטיות (הזכות להמשיך להתגורר במקום).

תושב

באחדים מחוקי מדינת ישראל ניתנות זכויות ומוטלות חובות על מי שהוא תושב. לעיתים אין הגדרה ברורה של המושג, ומשימה זו נותרה לבתי המשפט, ולעיתים נקבעים בחוק עקרונות לקביעת היותו של אדם תושב (או לקביעה המשלימה, מתי אינו תושב). מבחן מקובל לקביעת תושבות הוא מבחן "מרכז החיים", שבמסגרתו נבחנת השאלה מהו מרכז חייו של האדם הטוען לתושבות.
להלן חוקים אחדים העוסקים בסוגיית התושבות (זו מופיעה בעוד חיקוקים רבים).

חוק עובדים זרים

חוק עובדים זרים עוסק בעובדים זרים בישראל שאינם תושבי ישראל. הגדרתו של עובד זר בחוק זה היא "עובד שאינו אזרח ישראל, או תושב בה". החוק אינו מגדיר מהו תושב.

תושב קבע

המושג "תושב קבע" מופיע בחוקים אחדים. בחוקים אחרים מופיע מונח פחות תובעני, "תושב". 
תושב קבע הוא אדם שכתובתו הקבועה נמצאת בישראל, והוא רשום במרשם האוכלוסין של משרד הפנים. תושב קבע חייב בכל החובות שהמדינה מטילה, כולל גיוס לצה"ל, והוא זכאי לכל הזכויות שהמדינה מעניקה (כולל ביטוח בריאות, חופש עיסוק והצבעה בבחירות לרשות המקומית), למעט שתי זכויות: זכות הצבעה לכנסת (ובכלל זה זכות ההיבחרות לכנסת) וקבלת דרכון ישראלי. תושב קבע נושא תעודת זהות ישראלית, כלומר תנועתו ברחבי המדינה אינה מוגבלת, והוא יכול לקבל כל שירות מרשויות המדינה. חובת תשלום מסים, והזכויות המוקנות בחוק הביטוח הלאומי ובחוק ביטוח בריאות ממלכתי ניתנות גם למי שהוא בגדר תושב, גם אם אינו תושב קבע.
המעמד של תושב קבע אינו תלוי במעמד האזרחות. תושב קבע יכול להיות אזרח ישראלי, יכול שלא להיות אזרח ישראלי ולהיות אזרח זר בלבד או אף חסר אזרחות. אזרח ישראלי יכול להיות תושב קבע בישראל, ויכול להיות תושב במדינה זרה. אזרח ישראלי יכול תמיד להיכנס לישראל ולקבל מעמד של תושב קבע ללא כל הגבלה (יש אפשרות שידרשו ממנו לשלם תשלום לביטוח הלאומי או להמתין זמן-מה לפני שיקבל את מלוא זכויות הביטוח). לעומת זאת תושב קבע שרוצה לקבל אזרחות ישראלית צריך להגיש בקשת התאזרחות, שעשויה להידחות.
תושב קבע זכאי למעמד זה כל עוד הוא אכן גר בישראל (בגבולות הקו הירוק כולל מזרח ירושלים ורמת הגולן). אם הוא עובר להתגורר מחוץ לשטח ישראל, הוא עלול לאבד את מעמדו כתושב קבע והזכויות הנובעות ממעמד זה יישללו ממנו. בעיה מיוחדת נוצרה במזרח ירושלים - תושבי אזור זה נחשבים תושבי קבע בישראל מאז יוני 1967, אם כי רובם אינם אזרחים ישראלים. עקב מצוקת הדיור בירושלים עוברים רבים מהם להתגורר בכפרים ובעיירות הסמוכים לירושלים באזור יהודה והשומרון, מחוץ לשטח השיפוט של עיריית ירושלים, ומסתכנים באובדן מעמדם וזכויותיהם בישראל.
החוק הישראלי מאפשר לתושב קבע, אשר מלאו לו 18 שנה, להצביע בבחירות המוניציפליות.
ישראלים רבים שמהגרים מחוץ לישראל מקפידים לשמור על כתובתם בישראל כדי שיוכלו להגיע לארץ ולהצביע ביום הבחירות לכנסת.
לינדזי גרהאם

ביוגרפיה

נולד בדרום קרוליינה. אמו נפטרה כשהיה בן 21 ואביו כ-15 חודשים לאחר מכן מהתקף לב. הוא בוגר האוניברסיטה של דרום קרוליינה בשנת 1977. קיבל תואר J.D מבית הספר למשפטים באוניברסיטה בשנת 1981. שירת בפרקליטות חיל האוויר האמריקאי בשנים 1982–1988. לאחר שחרורו המשיך לשרת בכוחות משמר הלאומי של חיל האוויר בקרוליינה הדרומית ובכוחות המילואים של חיל האוויר עד 2015. הוא השתחרר בדרגת קולונל, במהלך שירותו עוטר בכוכב הארד. עבד כעורך דין פרטי לפני שנבחר לבית הנבחרים של דרום קרוליינה בשנת 1992, שם כיהן קדנציה אחת משנת 1993 עד 1995. לאחר מכן כיהן בבית הנבחרים של ארצות הברית, כמייצג השלישי של מחוז דרום קרוליינה בקונגרס משנת 1995 ועד 2003.
גרהם מוביל מדיניות חוץ ניצית. הביע פעמים רבות תמיכה בממשלת ישראל. ידוע בנכונותו לשיתוף פעולה דו-מפלגתי עם הדמוקרטים בארצות הברית בנושאים כמו שינוי האקלים, רפורמה במס ורפורמת הגירה. הוא גם מבקר של תנועת מסיבת התה, בשאיפה למפלגה רפובליקנית רחבה יותר.
ביוני 2015 הודיע על התמודדותו בבחירות המקדימות של המפלגה הרפובליקנית לקראת הבחירות לנשיאות ארצות הברית 2016. לאורך מסע הבחירות השתתף ב-4 מן העימותים המקדימים, והרבה לתקוף בחריפות את דונלד טראמפ. הוא פרש מהמירוץ ב-21 בדצמבר 2015.
בשנת 2016, במהלך המשא ומתן בין ישראל וארצות הברית לגבי חבילת הסיוע הביטחוני לשנים הבאות, ניסה לקדם הצעה בקונגרס שתוסיף עוד כסף לסכום המתבקש (תוספת של 3.4 מיליארד דולרים) כחלק ממאמציו נגד ממשל אובמה.
כביש 463

תולדות הכביש

קטע הכביש בין גוש טלמונים לבין בית אל נפתח לתנועת ישראלים לאחר לחץ ושביתת רעב של פנחס ולרשטיין ראש מועצת אזורית מטה בנימין. לאחר פתיחתו קיבל את השם ציר ולרשטיין.
בפרוץ האינתפאדה השנייה בשנת 2000 נסגר הציר לתנועה ישראלים. תושבי היישובים מחו כנגד סגירת הכביש שגורם להארכת הדרך בין בית אל לגוש טלמונים ומרכז הארץ. 
בשנת 2008 אישר מח"ט בנימין אמיר אבולעפיה את פתיחת ציר ולרשטיין באופן מיוחד על מנת שמרוץ הלפיד לזכרם של איטה ואפרים צור יעבור בו.
אדוארד סיאגה

תולדות חייו

נולד בבוסטון לפיליפ ג'ורג' סיאגה, ג'מייקני ממוצא לבנוני ולארנה, ממוצא סקוטי-הודי-אפרו-אמריקני. הם שבו לג'מייקה שלושה חודשים לאחר לידתו והוא הוטבל בכנסייה האנגליקנית בקינגסטון. בשנת 1952 סיים סגה תואר בוגר אוניברסיטה במדעי החברה מאוניברסיטת הרווארד.
כששב לג'מייקה עבד כמפיק מוזיקלי ובעל חברת התקליטים (West India Records Limited (WIRL. סיאגה היה אחד המפיקים החשובים והמצליחים בזירת המוזיקה הג'מייקנית, רגאיי, רוקסטדי וסקא. סגה מכר את החברה עם מינויו לחבר פרלמנט ב-1962.
בשנת 1959, בגיל 29, מינה אותו מייסד מפלגת הלייבור אלכסנדר בוסטַמָנְטה במועצה המחוקקת (שהפכה לסנאט עם קבלת העצמאות ב-1962) ובכך היה סיאגה לנציג הצעיר ביותר שמונה למועצה. בתפקידו זה השתתף בגיבוש חוקת ג'מייקה. מיד לאחר קבלת העצמאות, באפריל 1962 נבחר סיאגה לפרלמנט. עד 1967 כיהן כשר הפיתוח, הרווחה והתרבות. לאחר בחירות 1967 מונה לשר האוצר והפיתוח הכלכלי. ב-1974 נבחר להנהגת מפלגתו. בין השגיו בתקופה זו הקמת הבורסה לניירות ערך (1968), מיסוד מטבע הדולר הג'מייקי בשיטה העשרונית (1969), ייסוד מספר בנקים ושיקום מערב קינגסטון. כן פעל סיאגה רבות לפיתוח וקידום המוזיקה. במסגרת זו ייסד את פסטיבל ג'מייקה, פעל להקלטה ומחקר של מוזיקת העם וקידם מוסדות לימוד, תרבות, מסורת והופעות מוזיקה.
לאחר כישלון בבחירות 1976 נבחר ב-1980, בעקבות מערכת בחירות אלימה וסוערת ביותר, לראש הממשלה ברוב עצום של 85%‏. הצלחתו בבחירות נבעה במידה גדולה מפניית קודמו ויריבו, מייקל מנלי ממפלגת העם הלאומית לכיוון גוש המדינות הבלתי-מזדהות, קובה וברית המועצות, דבר שגרר התגייסות משותפת של הכנסייה, המגזר הפרטי, העיתונות, כוחות הביטחון וחלק מהאיגודים המקצועיים כמו גם ממשלי רונלד רייגן ומרגרט תאצ'ר לתמיכה בסיאגה.
סיאגה, שאחז גם בתיק האוצר, פעל לשיקום מעמדה של מדינתו מול קרן המטבע הבינלאומית, שסירבה לתת אשראי לקודמו ופתח את האי להשקעות זרות, בעיקר אמריקאיות. ב-1983 החליט סיאגה שכוחות צבא ג'מייקנים ישתתפו לצד ארצות הברית ובעלות בריתה בפלישה האמריקאית לגרנדה, דבר שספג ביקורת מבית. בספטמבר 1988 התמודד עם נזקי הוריקן גילברט שהכה באי וזרע הרס רב. טיפול הממשלה בנזקים נחשב ככושל והוביל, יחד עם אכזבה מכישלון הממשלה בהנבת ערך למשקיעים הזרים, לכישלון בבחירות 1989, בהן עלה שנית יריבו מייקל מנלי לשלטון עם 75% מקולות המצביעים.

חייו האישיים

סיאגה נישא פעמיים. ב-1965 נשא לאשה את מריה אליזבת (מיצי) קונסטנטין, מיס ג'מייקה לשנת 1964. לשניים נולדו שני בנים והם התגרשו ב-1995. ב-1996 נישא לקרלה ונדריס ולשניים נולדה בת אחת. סיאגה, ספורטאי חובב, שיחק קריקט, טניס, היה גם חובב שחיה והוקי שדה וחבר במספר מועדוני ציד.
לאחר פרישתו עסק בכתיבה והוראה.
נפטר במיאמי, פלורידה ב-28 במאי 2019, ביום הולדתו ה-89.
יוסף טלקי

יוסף (יוז'ו) טֶלֶקי (9 בדצמבר 1918 - 25 ביוני 2003) היה מאמן ופרשן שחייה ישראלי, ממקימי פנימיית המחוננים במכון וינגייט ודמות מפתח בענף השחייה הישראלי.

נעוריו

טלקי נולד בדצמבר 1918 בצ'כוסלובקיה, בעיר ניטרה בחבל סלובקיה. בילדותו נמשך לעיסוק בספורט ולמד לשחות במפרצון של נהר ניטרה אשר חצה את העיר סמוך לביתו. בגיל 8 החל לשחות במסגרת בית ספרו.
בשנת 1928 עברה משפחתו לעיר טרנבה. הוא נרשם והתאמן באגודת שחייה בשם "יאנושיק טרנבה" שפעלה בעיר.
בגיל 17 השתתף טלקי בתחרות המכבייה של סלובקיה, וניצח במשחה ה-100 מטר חזה.

עלייתו לארץ ישראל והקמת קבוצת השחייה "הפועל גוש זבולון"

טלקי היה פעיל בתנועה הציונית "מכבי הצעיר", ובסוף שנת 1940 יצא לרומניה וממנה לארץ ישראל על ספינת מעפילים שנתפסה על ידי שלטון המנדט הבריטי. יחד עם מגורשים נוספים, טלקי הועלה על אונית הגירוש "פאטריה", אשר יועדה למאוריציוס. האוניה פוצצה על ידי ההגנה וטלקי ניצל בזכות העובדה שהיה שחיין חזק והיה מסוגל לשחות אל החוף. בהגעתו, הוכה נמרצות על ידי חייל בריטי ולאחר מספר חודשי מעצר בעכו, שוחרר והצטרף לקבוצת כפר המכבי שבעמק זבולון. עבד בענף המספוא של כפר מכבי שסיפק מספוא למתקן לבעלי חיים שהיה מצוי בנמל חיפה.
בשנת 1950 החל טלקי בבניית בריכת שחיה בכפר המכבי. הבריכה הושלמה בשנת 1951 ומיד החלו בה פעילויות השחייה. תחת הדרכתו, הפכה קבוצת השחייה, "הפועל גוש זבולון", שהכילה את שחייני הקיבוצים: רמת יוחנן, כפר המכבי, אושה ושער העמקים, לקבוצת השחייה החזקה והבולטת בישראל החל מסוף שנות ה-50 (לפניה הייתה ברית מכבים עתיד הקבוצה החזקה ביותר), ובמשך שנות ה-60 ושחיינים רבים מרחבי הארץ הגיעו להתאמן בה. בתחילת שנות ה-70, לאחר שבכירי שחייני הקבוצה נסעו לארצות הברית ללמוד ולהתאמן, נחלשה הקבוצה מאוד.
בין השחיינים הבולטים שצמחו תחת ידיו של טלקי נמנים: ירדנה שאל, אילנה רייזנר, רחל ברגשטיין, אסנת שוהם, עמית לובן, משה גרטל, רמי יהודאי, אברהם מלמד, דני רבס, אורי רדליך, דני שטרן, דניאל פרוכטר, שלום כהן ואחרים.

מאמן לאומי ושליח ישראל לאולימפיאדות

בשנת 1955 נתמנה טלקי למאמן השחייה הלאומי, וכיהן בתפקיד זה עד תחילת 1972, עת הוחלף על ידי המאמן האוסטרלי, ג'ק סטוטסאל. במהלך שנים אלה הוביל טלקי את נבחרת ישראל לשלוש אולימפיאדות: רומא 1960, טוקיו 1964 ומקסיקו סיטי 1968. במהלך שנים אלו קשר קשרים עם דמויות רבות בשחייה הבינלאומית וזכה להערכה נרחבת על קידום השחייה הישראלית. עם זאת, התעמת טלקי במספר פעמים עם ראשי ועדת השחייה בישראל ועם מוסדות הספורט הלאומי, כאשר אסר על שחייניו להשתתף בתחרויות שונות וכאשר נסע לאליפות אירופה בשחייה שהתקיימה בברצלונה ב-1970, בניגוד להוראת ההתאחדות לספורט שהטילה עליו להכין באותה עת את שחייני ישראל לקראת משחקי אסיה שעמדו להתקיים בבנגקוק. בעקבות נסיעתו הושעה טלקי מאימון נבחרת ישראל ומאימון נבחרת הפועל. הדחתו נבעה גם ממורת רוח בקרב הפעילים בענף השחייה שטענו כי טלקי אינו משתף פעולה במישור המקצועי עם המוסדות השונים וכי אינו מקדם יותר את הנבחרת.
בשנת 1967 החל טלקי לרכז את בית הספר למאמני שחיה. לצד פעילות זאת, הקים טלקי יחד עם גלעד ויינגרטן את יחידת המחוננים בווינגייט והחל את דרכו כפרשן עבור הטלוויזיה הישראלית.
טלקי המשיך בתפקיד זה בכל האולימפיאדות שנערכו בין השנים 1976-1992.

פרישתו ומותו

טלקי המשיך בדרכו כפרשן אורח ולאחר פרישתו עסק בלימוד שחיה לצעירי קיבוץ כפר המכבי.
טלקי נפטר ב-25 ביוני 2003, בגיל 84, לאחר שלקה בסדרת אירועים מוחיים. כחודש לאחר מותו נערך לזכרו ערב "חברים מספרים על יוז'ו" במכון וינגייט.
אלמאז

תכונות

אלמאז הוא כוכב כפול ומשתנה לוקה, בני הזוג מקיפים זה את זה במרחק של כ-18 יחידות אסטרונומיות במחזור של 27 שנים ו-34 ימים, וכאשר הכוכב העמום עובר על פני הבהיר, יורדת הבהירות הכוללת בכמעט דרגת בהירות אחת למשך קרוב לשנתיים. לעומת זאת, כאשר הכוכב הבהיר עובר על פני העמום לא מורגש כל שינוי בבהירות. המרחק של אלמאז ממערכת השמש אינו ידוע בוודאות ומוערך בכ-2,000 שנות אור, אך ייתכן ולמעשה המרחק גדול בהרבה ואם כך, התכונות המיוחסות לכוכבי המערכת אינן נכונות.

אלמאז A

אלמאז A הוא הכוכב הבהיר מבין שני בני הזוג. זהו על-ענק לבן-צהבהב מסוג ספקטרלי F0-A9 Ia, השקול לטמפרטורת פנים של כ-7,750 קלווין. בהנחה שמרחקו ממערכת השמש הוא אכן סביב 2,000 שנות אור, אז רדיוסו כ-135 רדיוסי שמש (כ-0.6 יחידה אסטרונומית), מסתו מוערכת סביב 2.5 מסות שמש, והוא מאיר בעוצמה של פי 21,000 מעוצמת ההארה של השמש. לעומת זאת קיימות הערכות שונות של המרחק, ולפיהן מרחקו גדול בהרבה ועשוי להגיע ל-5,000 שנות אור. במקרה כזה, רדיוסו הוא כ-340 רדיוסי שמש (כ-1.6 יחידות אסטרונומיות - גדול בהרבה מרדיוס המסלול של כדור הארץ סביב השמש) ועוצמת הארתו היא פי 300,000 מעוצמת ההארה של השמש. כוכב כזה חייב להיות גם מסיבי בהרבה ומסתו צריכה להיות מעל ל-10 מסות שמש.

אלמאז B

הכוכב העמום המסתיר את אלמאז A לא ניתן לצפייה ישירה וככל הנראה הוא עמום בהרבה. ממדידת השינויים במהירות הרדיאלית של אלמאז A, נראה שכוכב זה מסיבי יותר ומסתו צריכה להיות בין 5.5 ל-6 מסות שמש, אך במקרה זה, הוא היה אמור להתפתח מהר יותר מאלמאז A ולהיות גם כן על-ענק בהיר, בסתירה לכך שלא ניתן לראותו כלל. המסה מתאימה לכוכב הסדרה הראשית כחול מסוג ספקטרלי B4-6 V, אך כוכב כזה כלל לא יכול להסתיר את אלמאז A, שכן רדיוסו הוא פחות מ-4 רדיוסי שמש ומעבר שלו על פני אלמאז A כלל לא יהיה מורגש. מדידות בתחומים התת-אדום והעל-סגול מצביעים על קיומו של כוכב חם (סביב 15,000 קלווין) המוקף בדיסקה עבה של חומר קר עם טמפרטורה של 550 קלווין. ככל הנראה הדיסקה, שקוטרה כ-7.6 יחידות אסטרונומיות ועובייה כחצי יחידה אסטרונומית היא הגוף שמסתיר את אלמאז A וגורם לליקוי הממושך. ייתכן שבעבר היה אלמאז A הכוכב המסיבי מבין השניים, אך איבד את רוב מסתו שהצטברה כדיסקה של חומר קר סביב בן הזוג. כמו במקרה של אלמאז A, אם המרחק אל המערכת גדול יותר, גם תכונותיו של אלמאז B יהיו שונות ובפרט, מסתו חייבת להיות גדולה יותר, מאותו סדר הגודל של מסת אלמאז A, כדי להתאים לזמן ההקפה ולשינויים במהירות הרדיאלית.
בארי קליבו

קקאו בארי

חברת קקאו בארי נוסדה על ידי צ'ארלס בארי בשנת 1842. מייסד החברה נסע לאפריקה על מנת לחפש סוגים של פולי קקאו שיאפשרו לו ליצור שוקולד איכותי וייחודי. בשנת 1923 לקח על עצמו אלכסנדר לאקארה להציל את החברה שהייתה בקשיים, וגרם לחברה לקחת מספר פרויקטים שאפתניים לצורך כך. בשנת 1952 החלה קקאו בארי לפעול בתחום שוקולדי גורמה. בשנת 1973 השיקה החברה את מותג "Your demonstration partner" המספק סיוע אישי לחובבנים ולמקצוענים בתחום השוקולד. בשנת 1996, טרם המיזוג, השיקה החברה את המותג "Pure Origine of Cacao Barry".

קליבו

חברת קליבו נוסדה בשנת 1850 על ידי אאוגניוס קליבו כמבשלת שיכר בעיירה וויז שבבלגיה. החברה החלה לייצר טבלאות שוקולד בשנת 1911, וזמן קצר לאחר מכן הפסיקה לייצר מוצרים אחרים ומאותה נקודת זמן עסקה רק בייצור שוקולד. בשנת 1925 החלה החברה לייצר Couverture chocolate - שוקולד איכותי המכיל אחוז גבוה של חמאת קקאו.

המיזוג וההנפקה

קקאו בארי וקליבו התמזגו לחברה אחת בשנת 1996. בשנת 1998 הונפקה החברה הממוזגת לראשונה בבורסה השווייצרית SIX, ומאז היא נסחרת שם.
אמנת סן רמו

אמנת סן רמו על החוק הבינלאומי המתאים לסכסוכים מזוינים בים (באנגלית: San Remo Manual on International Law Applicable to Armed Conflicts at Sea) אומצה ב-1994 על ידי המכון הבינלאומי לחוק הומניטרי שמושבו בסן רמו, בעקבות סדרת מפגשי "שולחן עגול" של מומחים לחוק ימי. האמנה נחשבת למכשיר המקיף הבינלאומי היחיד שנוסח בעניין חוקי המלחמה בים מאז 1913. האמנה היא מסמך מוכר מבחינה משפטית אך אינה מחייבת, והיא ריכוז (קודיפיקציה) של המשפט בינלאומי פומבי הנוהג בפועל ושילוב של סטנדרטים משפטיים קיימים עם הוראות אמנת ז'נבה משנת 1949.

יישום אמנת סן רמו למצור על רצועת עזה

ב-3 בינואר 2009 הודיע שר הביטחון של ישראל על הטלת סגר על עזה עד למרחק 20 מייל מהחוף (סגר שהיה תקף למעשה עוד קודם לכן) ובהתאם להוראות סעיפים 93 ו-94, פורסמה על ידי רשות הספנות הודעה לימאים (Notice to Mariners), בדבר הטלת הסגר. בהודעה זו נמסר מועד תחילת הסגר וגבולותיו הגאוגרפיים (תוך ציון הקואורדינאטות התוחמות את האזור הסגור) אך ללא ציון משכו. הוויכוח על חוקיות הסגר מתייחס להתאמה או לאי ההתאמה של פעולות ישראל למגבלות של אמנת סן רמו. ועדת טירקל לבדיקת אירועי המשט לעזה ייחסה משקל רב להוראות האמנה (המדריך):
המדריך [...] מציע הצהרה עכשווית מפורטת על המשפט הבינלאומי המנהגי לגבי לוחמה בים, ובין היתר, בעניין הטלתו של סגר ימי. מדריך זה ישמש בסיס לניתוח המשפטי של הסוגיות שלפנינו. עם זאת, לפחות ביחס לחלק מן הנושאים בהם עוסק מדריך סן רמו נחשב הוא כמשקף פיתוח מתקדם של הדין ולא רק כהצהרה מחדש עליו.
— דו"ח ועדת טירקל, סעיף 33
הוועדה הצדיקה את עצירת המשט לעזה ב-2010 בהיתר שנותנת אמנת סן רמו לכפיית מצור צבאי. ועדת הבדיקה של מועצת האומות המאוחדות לזכויות אדם קבעה לעומת זאת כי עצם המצור הימי על עזה אינו חוקי משום שהוא עונש קולקטיבי על האוכלוסייה ומפר את הוראות סעיפים 102 ו-103 לאמנה. לפי דו"ח עמותת גישה הסגר מפר את הסעיפים ההומניטרים שבאמנת סן רמו משום שההגבלות הנוקשות על היבוא גרמו, בתקופות שונות, למחסור חמור במוצרי יסוד ובמוצרים חיוניים אחרים בעזה, שאיים על בריאותם של תושבי הרצועה. בנוסף, ספינות סיוע לעזה נעצרו והורחקו כבר בדצמבר 2008 לפני ההכרזה על המצור בינואר 2009, בסתירה לדרישה שבסעיף 93. בניגוד לאמור בסעיף 94 לאמנה, ישראל לא הגבילה את משכו של הסגר; הפרקליטות הצבאית מסבירה זאת בכך שהסגר לא הפסיק סחר ימי קודם ולכן אין צורך ב"תיאום ציפיות" עם צדדים נייטרלים:
מטבע הדברים, במועד תחילתו של העימות המזוין, קשה להעריך מתי יגיע לסיומו ולמשך כמה זמן יתקיים הצורך בהטלת הסגר הימי. נראה כי הרציונל העומד ביסודה של הדרישה הוא הצורך בתיאום ציפיות עם מדינות ניטראליות המקיימות בשגרה מסחר עם האזור הנתון תחת הסגר הימי. רציונאל זה איננו מתקיים, אפוא, ביחס לאזורים בהם לא מתקיים סחר ימי בינלאומי. מכל מקום, יצוין כי הדרישה לכך שההכרזה על סגר ימי תציין את משכו איננה מופיעה במקורות אחרים, פרט למדריך סאן רמו, וספק אם היא משקפת את הדין המנהגי בנושא.
טענה נוספת נגד חוקיות פעולות ישראל נוגעת לסעיף 106, הקובע כי המיקום והגודל של האזור בו מוטל איסור השיט צריך להיות מוגבל ולא לעלות על מה שחיוני לצורך הצבאי ולעקרון המידתיות. לטענת מתנגדי הסגר, ישראל אסרה גם תנועת סירות דיג בטווח 3 מילים ימיים ללא הצדקה צבאית תוך פגיעה בפרנסת הדייגים והפרה בכך את הוראות האמנה